दूसरा वनडे : तेंदुलकर के बगैर मुश्किल होगा सफर  
तेंदुलकर पांच मैचों की श्रृंखला से बाहर हो गए हैं। वह चेस्टर-ली-स्ट्रीट में खेले गए पहले मुकाबले में भी नहीं खेल सके थे।
इंग्लैंड दौरे पर भारत का दो चीजों से खास नाता रहा है। एक हार है और दूसरी चोट। टेस्ट श्रृंखला में मिली शर्मनाक हार के बाद भारतीय टीम को एकदिवसीय श्रृंखला के माध्यम से साख बचाने की उम्मीद दिख रही थी लेकिन सचिन तेंदुलकर के श्रृंखला से बाहर होने के बाद अब इसकी उम्मीद भी कम हो गई है।  तेंदुलकर के पैर की चोट के कारण श्रृंखला से बाहर होने के बाद भारतीय टीम जब मंगलवार को रोस बाउल मैदान पर दूसरा एकदिवसीय मुकाबला खेलने उतरेगी, तब उसे अपना आगे का सफर और भी मुश्किल लगेगा क्योंकि कई प्रमुख खिलाड़ियों के चोटिल होने से हताश टीम को तेंदुलकर के अनुभव पर काफी भरोसा था।   तेंदुलकर पांच मैचों की श्रृंखला से बाहर हो गए हैं। वह चेस्टर-ली-स्ट्रीट में खेले गए पहले मुकाबले में भी नहीं खेल सके थे। उनके अंगूठे की चोट गम्भीर है और इसके कारण उन्हें चार सप्ताह तक क्रिकेट से दूर रहना होगा। तेंदुलकर जल्द ही स्वदेश लौटेंगे।   तेंदुलकर के अलावा रोहित शर्मा भी श्रृंखला से बाहर हो गए हैं। तेंदुलकर की गैरमौजूदगी में पारी की शुरुआत की जिम्मेदारी एक बार फिर पार्थिव पटेल और अंजिक्य रेहाने के कंधों पर होगी। दोनों ने चेस्टर ली स्ट्रीट में टीम को तेज शुरुआत दिलाई थी।  पार्थिव ने पहले मुकाबले में शानदार 95 रन बनाए थे जबकि करियर का पहला एकदिवसीय अंतरराष्ट्रीय मुकाबला खेल रहे रेहाणे ने 40 रनों की पारी खेली थी। इसके अलावा मध्यक्रम को मजबूती देने की जिम्मेदारी राहुल द्रविड़, विराट कोहली, सुरेश रैना और महेंद्र सिंह धोनी के कंधों पर होगी।   चोटिल रोहित की जगह मनोज तिवारी को सम्भावित टीम में शामिल किया गया है जबकि गौतम गम्भीर की जगह रविंद्र जडेजा पहले ही इंग्लैंड रवाना हो चुके हैं। रोहित की जगह जडेजा को मौका मिल सकता है।  तेज गेंदबाजी में भारत के पास प्रवीण कुमार, आर.विनय कुमार, मुनाफ पटेल और वरुण एरॉन के रूप में चौकड़ी मौजूद है जबकि स्पिन की जिम्मेदारी रविचंद्रन अश्विन सम्भालेंगे।  दूसरी ओर, एलिस्टर कुक की कप्तानी में इंग्लिश टीम आत्मविश्वास से लबरेज है। कुक साथी टेस्ट कप्तान एंड्रयू स्ट्रॉस और ट्वेंटी-20 कप्तान स्टुअर्ट ब्रॉड की राह पर चलना चाहेंगे। स्ट्रॉस की कप्तानी में इंग्लिश टीम ने भारत को 4-0 से हराया था जबकि एकमात्र ट्वेंटी-20 मुकाबले में ब्रॉड के नेतृत्व में मेजबान ने मेहमान टीम को छह विकेट से शिकस्त दी थी।